b'\n_START_ARTICLE_\n17a etapa del Tour de Fran\xc3\xa7a de 2010\n_START_SECTION_\nPerfil de l\'etapa\n_START_PARAGRAPH_\nDarrera etapa d\'alta muntanya de l\'edici\xc3\xb3 de 2010 del Tour de Fran\xc3\xa7a, amb quatre ports puntuables. Al\xc2\xa0km 13,5 els ciclistes han d\'afrontar una petita cota de 4a categoria, per tot seguit afrontar les principals dificultats del dia, el coll de Marie-Blanque (1a categoria,\xc2\xa0km 56,5), el coll de Soulor (1a categoria,\xc2\xa0km 117,5) i l\'arribada al cim del coll del Tourmalet (categoria especial), que d\'aquesta manera acollia un final d\'etapa per segona vegada en la hist\xc3\xb2ria del Tour de Fran\xc3\xa7a, despr\xc3\xa9s que el 1974 Jean-Pierre Danguillaume guany\xc3\xa9s l\'etapa.\n_START_SECTION_\nDesenvolupament de l\'etapa\n_START_PARAGRAPH_\nDarrera etapa de muntanya i darrera possibilitat per provocar un gran canvi a la classificaci\xc3\xb3 general. Al\xc2\xa0km 3 atac\xc3\xa0 Kristjan Koren (Liquigas-Doimo), i juntament amb ell s\'escaparen sis ciclistes m\xc3\xa9s: Joan Antoni Flecha, Edvald Boasson Hagen (Team Sky), Aleksandr K\xc3\xb3lobnev (Team Katusha), Marcus Burghardt (BMC Racing Team), R\xc3\xa9mi Pauriol (Cofidis) i Rub\xc3\xa9n P\xc3\xa9rez Moreno (Euskaltel-Euskadi). La difer\xc3\xa8ncia cresqu\xc3\xa9 a poc a poc, quan Samuel S\xc3\xa1nchez (Euskaltel-Euskadi) pat\xc3\xad una caiguda i el gran grup redu\xc3\xad la marxa per esperar-lo. Aquesta aturada permet\xc3\xa9 als escapats augmentar molt la difer\xc3\xa8ncia. Simult\xc3\xa0niament atac\xc3\xa0 Carlos Sastre (Cerv\xc3\xa9lo Test Team), que juntament amb el seu company Ignatas Konovalovas s\'acost\xc3\xa0 als escapats, per\xc3\xb2 sense agafar-los. Pel coll del Marie-Blanque els escapats disposaven d\'1\' 20" sobre Sastre i 9\' 15" sobre el gran grup. Sastre a poc a poc an\xc3\xa0 perdent difer\xc3\xa8ncies amb els escapats, fins que finalment va ser agafat a manca de 15\xc2\xa0km per a l\'arribada. _NEWLINE_En el grup dels favorits els equips Astana, Saxo Bank i Lotto augmentaren el ritme, reduint la difer\xc3\xa8ncia dels escapats. A 15\xc2\xa0km per a l\'arribada sols quedaven K\xc3\xb3lobnev i Burghardt al capdavant, amb 3\' sobre el grup dels favorits. El gran grup an\xc3\xa0 perdent unitats a marxes for\xc3\xa7ades i a 10\xc2\xa0km atac\xc3\xa0 Andy Schleck, sent seguit solament per Alberto Contador. Junts ca\xc3\xa7aren els escapats i es presentaren a la l\xc3\xadnia d\'arribada, guanyant l\'etapa Schleck sense que Contador se la disput\xc3\xa9s. Per darrere van anar arribant la resta de favorits d\'un en un a la meta del Tourmalet.'